ผวา! ตึกย่านประชานิเวศน์ถล่ม ทับรถพังร่วม 10 คัน
ผวา! ตึกย่านประชานิเวศน์ถล่ม ทับรถพังร่วม 10 คัน
8 ก.ย. 2559

ผู้สื่อข่าวรายงานว่า วานนี้ (7 ก.ย.59) เมื่อเวลา 17.50 น. เกิดเหตุระเบียงปูนของตึกแถวสูง 3 ชั้น ลักษณะเป็นอาคารพาณิชย์เก่า 3 ชั้น ปลูกติดกัน 10 คูหา บริเวณ ตลาดประชานิเวศน์ 1 ส่งผลให้รถยนต์ของประชาชนที่จอดอยู่บริเวณด้านหน้า ถูกซากเศษปูนหล่นทับได้รับความเสียหายนับ 10 คัน มีผู้ได้รับบาดเล็กน้อย อย่างน้อย 2 ราย ด้านอาสาร่วมด้วยช่วยกัน ได้ทำการปฐมพยาบาลเบื้องต้น บริเวณที่เกิดเหตุพบว่า มีสายไฟขาดจำนวนมาก ทำให้ไฟฟ้าในพื้นที่ดับเป็นบริเวณกว้าง เจ้าหน้าที่ได้นำแสงไฟส่องสว่างมาดำเนินการติดตั้ง เพื่ออำนวยความสะดวกในการเข้าตรวจสอบ
ล่าสุด นายไชยณัฐ เจติยานุวัตร ผู้อำนวยการสำนักงานตลาด กรุงเทพมหานคร เปิดเผยว่า จากการตรวจสอบของมหาวิทยาลัยมหิดล ถึงเหตุระเบียงอาคารพาณิชย์ถล่ม ข้างเคียงตลาดประชานิเวศน์ 1 พบว่า มี 19 กลุ่มอาคาร จำนวน 177 ห้อง ในละแวกดังกล่าวที่มีปัญหาเรื่องโครงสร้างอาคาร เจ้าหน้าที่กรุงเทพมหานครจึงได้มีการส่งหนังสือแจ้งให้ประชาชนผู้อาศัยย้ายออก รวมทั้งได้เรียกประชุมผู้พักอาศัยแล้วกว่า 3 ครั้ง แต่ผู้พักอาศัยก็ยังไม่ยินยอมย้ายออกตามที่กรุงเทพมหานครแจ้ง